b'\n_START_ARTICLE_\nPerkolator\n_START_PARAGRAPH_\nEn perkolator best\xc3\xa5r av et stativ med en flaskeholder til en glassbeholder med svakt konisk form og avtappingskran til droge og uttrekningsmiddel og en flaske til oppsamling av perkolatet._NEWLINE_Perkolasjon er en mye brukt metode til \xc3\xa5 trekke ut virksomme stoffer fra medisinske planter eller plantedeler._NEWLINE_Den nordiske farmakop\xc3\xa9 fra 1963 sier at \xc2\xabved perkolasjon forst\xc3\xa5s behandling av en findelt droge med et uttrekningsmiddel, slik at dette stadig tilsettes og uttrekket (perkolatet) stadig fraskilles\xc2\xbb._NEWLINE_Drogen fuktes omhyggelig med s\xc3\xa5 mye uttrekningsmiddel at den blir godt gjennomfuktet og settes s\xc3\xa5 bort i lukket beholder til neste dag. Deretter overf\xc3\xb8res det siktede materialet til perkolatoren. Drogen pakkes tett og jevnt. Utrekningsmiddel helles p\xc3\xa5 s\xc3\xa5 drogen er dekket med v\xc3\xa6ske, og st\xc3\xa5r i ro i to d\xc3\xb8gn. Deretter \xc3\xa5pnes avl\xc3\xb8psr\xc3\xb8ret s\xc3\xa5 meget at det for hvert kg droge drypper ca 1 ml/minutt. Utrekningsmiddel tilsettes hele tiden slik at drogen er dekket med v\xc3\xa6ske. _NEWLINE_N\xc3\xa5r ikke annet er forskrevet, skal 1 del droge gi ca 1 del perkolat.\n_START_SECTION_\nBryggeprosessen\n_START_PARAGRAPH_\nEn perkolator som ikke blir drevet av trykk best\xc3\xa5r av en kanne med et lite rom p\xc3\xa5 bunnen som skal plasseres n\xc3\xa6rmest til varmekilden. Et vertikalt r\xc3\xb8r g\xc3\xa5r fra dette kammeret opp til toppen av perkolatoren. Like under toppen av dette r\xc3\xb8ret er et perforert rom. _NEWLINE_Den \xc3\xb8nskede mengden vann helles i kannens kammer og den \xc3\xb8nskede mengde relativt grovmalt kaffe blir plassert i toppkammerset.  Det er viktig at vannmengden ikke m\xc3\xa5 st\xc3\xa5 h\xc3\xb8yere enn til bunnen av kaffekammeret. Etter at perkolatoren har blitt plassert p\xc3\xa5 varmekilden (vanligvis komfyr eller ovn), bringes vannet i bunnkammeret til kokepunktet. Noen modeller har en enveis ventil p\xc3\xa5 bunnen av r\xc3\xb8ret, som tvinger det kokende vannet opp r\xc3\xb8ret, mens mesteparten bruker prinsippet der boblene fra det kokende vannet tvinger noe av vesken oppover. Det varme vannet blir s\xc3\xa5 fordelt utover det perforerte lokket til kaffekammeret p\xc3\xa5 toppen av r\xc3\xb8ret. Vannet siver gjennom kaffepulveret og faller ned i den nedre delen av kanna. Resten av det kalde vannet p\xc3\xa5 bunnen blir i mellomtiden ogs\xc3\xa5 tvunget opp r\xc3\xb8ret og f\xc3\xa5r prosessen til \xc3\xa5 gjenta seg kontinuerlig. _NEWLINE_N\xc3\xa5r all v\xc3\xa6sken i kanna n\xc3\xa5r kokepunktet stopper perkoleringsprosessen og kaffen er klar til \xc3\xa5 drikkes. I manuelle perkolatorer er det viktig \xc3\xa5 fjerne kanna fra varmekilden n\xc3\xa5r v\xc3\xa6sken er n\xc3\xa5dd kokepunktet, p\xc3\xa5 engelsk er det et ordtak som sier \xe2\x80\x9dCoffee boiled is coffee spoiled\xe2\x80\x9d. Brygget kaffe som st\xc3\xa5r p\xc3\xa5 varmen for lenge, f\xc3\xa5r en bitter smak._NEWLINE_Nye perkolatorer har som regel et integrert varmeelement, og disse m\xc3\xa5 selvf\xc3\xb8lgelig ikke plasseres p\xc3\xa5 en varmeplate eller en annen varmekilde. Flere av de automatiske kannene reduserer varmen fra elementet mot slutten slik at kaffen holder seg i drikketemperatur.\n_START_SECTION_\nBruksomr\xc3\xa5der\n_START_PARAGRAPH_\nPerkolatorer er ofte popul\xc3\xa6re blant friluftsfolk p\xc3\xa5 grunn av muligheten til \xc3\xa5 lage kaffe uten elektrisitet. Perkolatorer som ikke bruker trykk kan ogs\xc3\xa5 brukes med papirfilter.'